Diari Oficial de la Generalitat Valenciana


Sumari del DOGV 5756, del 06-05-2008 (2008/5542)

ORDE de 22 d'abril de 2008, de la Conselleria de Sanitat, per la qual convoca la concessió d'ajudes a projectes de prevenció i control del tabaquisme en l'àmbit de la Comunitat Valenciana durant l'any 2008 i establix les bases que les regulen.
---------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5756

Data del DOGV
:   06-05-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/5542


Data del document
:   22-04-2008

Organisme emissor
:   Conselleria de Sanitat

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda pública
    * suport econòmic
    * tabaquisme
    * investigació

ORDE de 22 d'abril de 2008, de la Conselleria de Sanitat, per la qual convoca la concessió d'ajudes a projectes de prevenció i control del tabaquisme en l'àmbit de la Comunitat Valenciana durant l'any 2008 i establix les bases que les regulen. [2008/5542]
La conselleria de Sanitat, a través de la Direcció General de Salut Pública, convoca ajudes per a finançar projectes de prevenció i control del tabaquisme en l'àmbit de la Comunitat Valenciana durant l'any 2008.
L'objectiu general d'esta convocatòria és afavorir activitats de prevenció i atenció del tabaquisme, i també millorar el coneixement sobre els factors que determinen l'inici i el manteniment del consum de tabac o dels elements que poden afavorir l'abandó del consum.
Esta convocatòria pretén potenciar les accions d'intervenció en una àrea d'interés prioritari per a esta conselleria de Sanitat que ajuden a desplegar projectes d'investigació en matèria de prevenció, promoció i atenció del tabaquisme a la Comunitat Valenciana.
Per tant, i fent ús de les facultats que em conferix l'article 28 de la Llei 12/2007, de 20 de març, del Consell, de modificació de la Llei 5/1983, de 30 de desembre, de Govern Valencià, i d'acord amb el que establixen l'article 47.11 del Text Refós de la Llei de la Hisenda Pública de la Generalitat Valenciana, modificat per la Llei 9/1999, de 30 de desembre, de Mesures Fiscals, de Gestió Administrativa i Financera i d'Organització de la Generalitat Valenciana, i el Decret 120/2007, de 27 de juny, del Consell de la Generalitat, que aprova el Reglament Orgànic i Funcional de la conselleria de Sanitat,
ORDENE
Article 1. Objecte i àmbit
La present disposició té com a objecte convocar subvencions gestionades per la Direcció General de Salut Pública de la conselleria de Sanitat i aprovar les bases reguladores per les quals es regix esta convocatòria.
Esta orde s'aplica a les ajudes l'objectiu de les quals siga el desplegament de projectes d'investigació relacionats amb el tabaquisme i destinats a:
- Millorar els coneixements sobre l'eficàcia de les intervencions de prevenció i atenció del tabaquisme
- Millorar els coneixements sobre les característiques de consum de tabac en la nostra comunitat, especialment en els col·lectius d'especial rellevància (sanitaris, docents, etc.) o els que presenten més vulnerabilitat (població infantil, jóvens, dones embarassades, etc.)
Article 2. Finançament
Les ajudes d'esta orde es financen a càrrec de la línia pressupostària T6673000, a càrrec del capítol 4, programa pressupostari 71.62.37.4103.265.91, Salut, per un import de 50.000 euros, dels Pressupostos de la Generalitat Valenciana per a l'any 2008, denominació de la línia «Prevenció i control del tabaquisme».
Article 3. Beneficiaris
Poden sol·licitar les ajudes a projectes d'investigació:
3.1 Les institucions i organitzacions amb capacitat investigadora el personal de les quals es trobe integrat en la plantilla de les institucions sanitàries, centres i servicis dependents de la conselleria de Sanitat.
3.2 Les universitats, organismes públics d'investigació o altres entitats públiques o privades que no tinguen finalitat de lucrativa, radicades en tots els casos a la Comunitat Valenciana.
No poden tindre la condició de beneficiàries de l'ajuda prevista en esta orde les persones o entitats que estiguen en alguna de les circumstàncies establides en l'article 13.2 de la Llei 38/2003, de 17 de novembre, General de Subvencions, i en els articles 18 i concordants del Reial Decret 887/2006, de 21 de juliol, que aprova el Reglament de la Llei General de Subvencions.
Article 4. Obligacions genèriques dels beneficiaris
4.1 Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció.
4.2 Justificar el compliment dels requisits i condicions, i també fer el projecte o activitat i complir la finalitat que determine la concessió de la subvenció.
4.3 Sotmetre's a les actuacions de comprovació que faça l'òrgan que concedix l'ajuda, i també qualssevol altres de comprovació o control financer que corresponguen a la Intervenció General en relació amb les subvencions i ajudes concedides, i aportar tota informació que se'ls demane en estes actuacions.
4.4 Les altres obligacions previstes en l'article 14 de la Llei 38/2003, de 17 de novembre, General de Subvencions.
L'incompliment de les obligacions anteriors dóna lloc a les responsabilitats que corresponen, d'acord amb la legislació.
Article 5. Sol·licitud i documentació
Les sol·licituds s'han de presentar en els models normalitzats segons consta en l'article 15, i les ha de subscriure el responsable de l'execució tècnica, que es responsabilitzarà de la realització del projecte. En la sol·licitud ha de figurar el nom de l'investigador, el seu lloc, centre de treball i adreça per a notificacions, amb els documents següents:
a) Fotocòpia del DNI.
b) Autorització per part de la institució de la viabilitat i oportunitat de la realització del projecte sol·licitat.
c) Declaració jurada d'altres ajudes concedides per al projecte que es presenta.
d) Acreditació de trobar-se al corrent de les obligacions fiscals i de la Seguretat Social, si és el cas. L'acreditació es fa d'acord amb l'Orde de 30 de maig de 1996, de la conselleria d'Economia i Hisenda, i l'article 14.1.e de la Llei 38/2003 en relació amb l'article 22 del Reial Decret 887/2006, del Reglament de la Llei.
e) Currículum (model I).
f) Memòria del projecte (model II).
Quan la sol·licitud no tinga els requisits establits en esta orde o no es presente amb la documentació que s'hi exigix, d'acord amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, s'ha de demanar a la persona interessada, en el tauler d'anuncis de la seu central de la conselleria de Sanitat (Misser Mascó, 31, València) i en la pàgina web de la conselleria (http://www.sp.san.gva.es), que, en el termini de 10 dies, esmene la falta o presente la documentació necessària, i se li ha d'indicar que, si no ho fa, es considera que ha desistit de la sol·licitud, mitjançant una resolució que ha de dictar, en els termes que preveu esta llei, l'òrgan que tinga atribuïda l'ordenació i instrucció del procediment, segons les bases reguladores.
També es pot demanar a la persona sol·licitant les dades, documents i informes complementaris que resulten necessaris per a la resolució de l'expedient, i també l'acreditació dels requisits a què es referix la documentació administrativa.
Article 6. Lloc i termini de presentació
1. Les sol·licituds es poden presentar en el Registre de la conselleria de Sanitat, al carrer del Misser Mascó, 31, 46391 València, i també en els servicis territorials, situats a Alacant (c/ Girona, 26, 03488), Castelló (c/ Hort dels Corders, 12, 12769) i València (Gran Via de Ferran el Catòlic, 74, 46043), sense perjuí del que establix la Llei de Règim Jurídic de les Administracions Públiques i del Procediment Administratiu Comú.
2. Si s'envia la sol·licitud per correu certificat, s'ha de presentar la documentació en l'oficina de correus d'acord amb el que disposa l'article 31 del Reial Decret 1829/1999, de 31 de desembre, que aprova el Reglament que regula la prestació de servicis postals, en desplegament del que establix la Llei 24/1998, de 13 de juliol, del Servici Postal Universal i de Liberalitzacions dels Servicis Postals, en un sobre obert, a fi que l'exemplar destinat a la conselleria de Sanitat, siga datat i segellat abans de ser certificat. En el cas que la sol·licitud no estiga datada per l'oficina de correus, s'entén com a vàlida la data que aparega en l'entrada del registre de la conselleria de Sanitat.
3. El termini de presentació de sol·licituds finalitza als 20 dies naturals comptats a partir de l'endemà de la publicació d'esta convocatòria en el Diari Oficial de la Comunitat Valenciana.
Article 7. Procediment de concessió
1. La concessió d'ajudes es fa per mitjà del procediment de concurrència competitiva a què es referixen l'article 22 de la Llei 38/2003, de 17 de novembre, General de Subvencions, i l'article 55 del Reial Decret 887/2006, de 21 de juliol.
2. S'ha de constituir una comissió de valoració per a examinar i valorar les sol·licituds presentades. Esta comissió, com a òrgan col·legiat, ajusta el funcionament al règim que establix la Llei 32/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. La comissió de valoració està composta per:
President:
El director general de Salut Pública o la persona que designe per a la substitució d'ell.
Vocals:
- El cap del Servici de Promoció de la Salut.
- La cap de la Unitat d'Educació per a la Salut.
- Dos tècnics de promoció de la salut de centres de Salut Pública.
La comissió pot disposar que es constituïsquen subcomissions especialitzades, només per a col·laborar en la valoració dels projectes.
Article 8. Instrucció del procediment
1. Quan es reben les sol·licituds i la documentació adjunta, s'estudien. En el termini màxim de 10 dies hàbils comptadors a partir de l'endemà de l'acabament del termini per a presentar les sol·licituds, la comissió avaluadora ha de publicar, en el tauler d'anuncis de la seu central de la conselleria de Sanitat (carrer del Misser Mascó, 31, València) i en la pàgina web de la conselleria, la llista provisional de sol·licituds admeses i excloses, amb la indicació de les causes d'exclusió
2. En la mateixa resolució provisional s'ha d'especificar el termini, no superior a 10 dies hàbils, perquè els interessats les sol·licituds dels quals hagen sigut excloses esmenen les faltes o presenten els documents preceptius, amb l'advertiment que, sí que no ho fan, es considerarà que desistixen de la sol·licitud, d'acord amb el que disposen els articles 71.1 i 42.1 de la Llei 30/1992, de Règim Jurídic de les Administracions Públiques i del Procediment Administratiu Comú.
3. Acabat el termini per a esmenar les errades detectades, es publicarà, per mitjà dels mateixos procediments previstos en l'apartat 2, la llista definitiva de les sol·licituds admeses i excloses per a avaluació.
4. En qualsevol fase de la tramitació de l'expedient, a la vista de la documentació i de les obligacions que s'adquirisquen per la concessió de les ajudes, es pot demanar informes dels organismes i entitats que es considere oportú i efectuar les comprovacions necessàries sobre l'exactitud de tot això.
Article 9. Selecció de projectes
La Comissió Avaluadora valora els projectes segons els criteris de selecció següents:
1. Qualitat del projecte.
2. Rellevància en relació amb els aspectes següents:
- Impacte potencial sobre la millora d'actuacions a la Comunitat Valenciana.
- Caràcter multicèntric i multidisciplinari del projecte.
- Adequació dels recursos previstos als objectius que es proposen.
Article 10. Resolució
Les sol·licituds les resol el director general de Salut Pública de la conselleria de Sanitat, a proposta de la comissió avaluadora, la qual té, a més, la facultat d'adoptar les resolucions necessàries per al desplegament i l'execució de les ajudes.
El director general de Salut Pública dictarà una resolució que s'ha de publicar en el Diari Oficial de la Comunitat Valenciana, en el termini màxim de 2 mesos comptador des de la data d'acabament del termini de presentació de sol·licituds. Si no hi ha cap resolució expressa en el termini establit, es consideren desestimades, sense perjuí del que es dispose quan es dicte la resolució.
Els beneficiaris de les ajudes han d'acreditar, en el moment immediatament posterior a la recepció de la notificació de la resolució de concessió, que es troben al corrent de les obligacions tributàries i de la Seguretat Social, en la forma que establixen l'Orde de 30 de maig de 1996 de la conselleria d'Economia i Hisenda, i l'article 14.1.e de la Llei 38/2003, en relació amb l'article 22 del Reial Decret 887/2006, del reglament de la llei.
Article 11. Acceptació de l'ajuda
La Direcció General de Salut Pública ha d'enviar a l'adjudicatari sol·licitant de l'ajuda el document d'acceptació, que ha de ser tornat ben emplenat, amb el vistiplau del responsable del centre de treball, en el termini de 15 dies comptador des de la data en què el reba, amb la documentació complementària que es requerisca. Si no la no torna en el termini esmentat, s'entén que hi renuncia, i es declara la pèrdua del dret.
Les decisions negatives es comuniquen als sol·licitants, la qual cosa no els impedix presentar noves sol·licituds en convocatòries posteriors.
Article 12. Finançament i forma de pagament
Les ajudes poden finançar totalment o parcialment el pressupost presentat per a l'execució del projecte, però s'han de referir sempre a despeses de funcionament. La quantia de les ajudes es determina en cada cas segons els interessos de l'avaluació establida en esta orde.
En el cas que l'ajuda siga concedida a institucions i organitzacions amb capacitat investigadora el personal de les quals es trobe integrat en la plantilla de les institucions sanitàries, centres i servicis dependents de la conselleria de Sanitat, el pagament de les subvencions que regula esta orde es pot fer d'una sola vegada, i es lliura a favor de la institució en què preste servicis l'investigador principal. El centre es compromet a la gestió dels fons i a la realització de les contractacions necessàries, d'acord amb les normes que s'apliquen per la seua naturalesa jurídica.
L'ordenació del pagament de les ajudes en el cas d'investigadors de centres no adscrits a la conselleria de Sanitat ni a l'Agència Valenciana de Salut es fa d'acord amb els criteris que conté l'article 47.bis del Text Refós de la Llei de la Hisenda Pública de la Generalitat Valenciana, en els termes següents:
I) En el moment de la concessió de la subvenció es lliura el 40% de l'import de la quantitat assignada. El pagament esmentat està condicionat a la presentació prèvia de la justificació de despeses que cobrisca el percentatge esmentat, a la presentació d'un aval bancari, prestat en forma i condicions reglamentàries, o bé a la presentació d'una fiança depositada davant dels servicis territorials de la conselleria d'Economia, Hisenda i Ocupació.
II) Una vegada justificat per l'entitat el 40% ja lliurat, sr'n pot pagar un 20% més, amb les mateixes condicions, és a dir, amb la justificació prèvia de les despeses, un aval bancari o una fiança.
III) El 40% restant el fa efectiu la Generalitat quan el beneficiari justifique correctament la totalitat de la quantitat concedida.
En els casos de pagaments anticipats després de la prestació d'una fiança per mitjà d'un aval, este ha de ser depositat en la Direcció Territorial de la conselleria d'Economia, Hisenda i Ocupació, i se n'ha de presentar en la conselleria de Sanitat un resguard o una carta de pagament que acredite el depòsit esmentat.
Este aval no es pot cancel·lar fins que no es justifique, de la forma indicada abans, la despesa efectuada i anticipada.
El termini de presentació dels justificants de despeses requerits conclou el 15 de desembre de 2008.
Comprovada la documentació justificativa de les despeses realitzades, l'import es paga després d'una certificació de conformitat emesa pel director general de Salut Pública.
L'ordenació del pagament de les ajudes concedides a la institució on preste servicis l'investigador principal, beneficiària de la subvenció, es fa per mitjà d'una transferència de fons als centres gestors per tal que els justifiquen.
Article 13. Memòria final
Els beneficiaris de les ajudes han d'enviar al Servici de Promoció de la Salut, durant el primer semestre de 2009, la memòria final del projecte, en la qual s'ha d'incloure un resum de la investigació i una llista detallada de les despeses totals realitzades, ajustada al model IV, i també les separates de publicacions o comunicacions a congressos, si n'hi ha.
En la publicació de treballs científics, presentació de comunicacions a congressos i reunions científiques etc., que tinguen lloc com a resultat d'esta ajuda, se n'ha de consignar l'origen del finançament, i s'ha d'enviar a la Direcció General de Salut Pública un exemplar de la publicació amb la menció del número d'expedient.
També s'han d'enviar les publicacions que es produïsquen com a conseqüència de l'ajuda després de la presentació de la memòria.
Article 14. Recursos
Contra les resolucions dictades en el procediment de concessió de subvenció que esgoten la via administrativa es pot interposar el recurs contenciós administratiu en el termini de dos mesos, comptador des de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10 i concordants de la Llei 29/1998, de 13 de juliol, reguladora de la Jurisdicció Contenciosa Administrativa.
Tot això sense perjuí de la interposició del recurs potestatiu de reposició, en el termini d'un mes, comptador des de l'endemà de la notificació d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 15. Formalització de les sol·licituds
La sol·licitud d'ajuda es fa segons els models normalitzats, que estan disponibles en les direccions territorials de la conselleria de Sanitat, en els servicis centrals, i en l'EVES. També es pot obtindre una versió electrònica dels impresos en la web de la Direcció General de Salut Pública de la conselleria de Sanitat (http://san.gva.es).
DISPOSICIONS FINALS
Primera
La conselleria de Sanitat es reserva el dret de difondre i publicar els treballs dels projectes d'investigació que resulten seleccionats, durant el temps màxim de dos anys, respectant-ne l'autoria.
Segona
S'autoritza el director general de Salut Pública perquè, en l'àmbit de les seues competències, adopte les mesures necessàries per al desplegament i aplicació d'esta orde.
Tercera
Esta orde entra en vigor l'endemà de la publicació en el Diari Oficial de la Comunitat Valenciana.
Quarta
Contra esta orde, que posa fi a la via administrativa, s'hi pot interposar el recurs contenciós administratiu en el termini de dos mesos, comptador des de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10 i concordants de la Llei 29/1998, de 13 de juliol, reguladora de la Jurisdicció Contenciosa Administrativa.
Tot això sense perjuí de la interposició del recurs potestatiu de reposició, en el termini d'un mes, comptador des de l'endemà de la notificació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú, modificada per la Llei 4/1999.
València, 22 d'abril de 2008
El conseller de Sanitat,
MANUEL CERVERA TAULET